## El Consell aprova 55 milions d’euros per al complement de productivitat per l’activitat assistencial addicional en centres sanitaris i hospitals

*** S’aprova l’acord pel qual s’habiliten els programes de productivitat per a atendre les necessitats conjunturals de l’activitat assistencial
* L’acord arreplega les condicions de participació i retribucions del personal del sistema de salut que accedix a participar en els programes
* El personal podrà participar en estos programes de manera voluntària i fora de la jornada ordinària i d’atenció continuada**

El Consell ha aprovat l’acord pel qual s’habiliten els programes de productivitat orientats a atendre les necessitats conjunturals de l’activitat assistencial i preventiva en els centres sanitaris i hospitals de la Comunitat Valenciana.

Per a fer-ho, la Generalitat destinarà en l’exercici de 2025 una partida pressupostària de 55 milions d’euros per al pagament del complement de productivitat del personal del sistema valencià de salut que, de manera voluntària, decidisca participar en estos programes a través de l’activitat assistencial addicional, fora de la jornada ordinària i d’atenció continuada.

L’acord arreplega les condicions de participació del personal, tant de caràcter estatutari com funcionarial, així com les retribucions establides en funció de l’activitat i categoria professional.

L’activitat assistencial addicional que poden dur a terme els i les professionals del sistema sanitari es desenrotlla a través de mòduls de reforç o de substitució en els centres sanitaris que tenen una duració d’entre 2 i 4 hores, o, en el cas de l’activitat quirúrgica, mitjançant sessions amb duració mínima de 3 hores i màxima de 5 hores.

En este sentit, cal recordar que la Conselleria de Sanitat va establir una sèrie de criteris de participació i va reagrupar tots els programes de productivitat en un mateix acord per a respondre a la demanda assistencial i preventiva en el sistema públic de la sanitat valenciana. Este acord tindrà una vigència des de l’1 de gener fins al 31 de desembre de 2025.

Així, els programes que es reagrupen en este acord són el programa per a la reducció de la demora assistencial; el programa de prestació de mòduls addicionals de reforç, que inclou ja l’activitat de càncer de mama; i l’acord sobre activitats de detecció de càncer colorectal.

**Compliment d’objectius**

Per a participar en estos programes, la Conselleria de Sanitat ha establit uns criteris amb la finalitat d’aconseguir una major efectivitat dels mateixos i, per tant, oferir una millor qualitat assistencial.

De fet, el cobrament de productivitat del personal que participa en estos programes està vinculat al compliment d’una sèrie d’objectius dins de l’horari de la jornada ordinària. Per tant, per a poder accedir a estos programes haurà d’haver complit amb els objectius marcats en el seu horari ordinari.

A més, la Comissió de Criteris d’Autorització i Avaluació es fa càrrec d’establir els criteris objectius imprescindibles que han d’utilitzar-se per a aprovar els diferents programes de productivitat. Així mateix, des de les direccions dels departaments de salut s’ha de realitzar una avaluació trimestral de l’activitat assistencial addicional per a avaluar l’impacte de cada programa i analitzar si es manté o no este programa.

L’objectiu d’este acord és oferir una atenció sanitària adequada i reforçar l’atenció sanitària tant en l’àmbit de l’Atenció Primària com a Hospitalària, així com en els servicis d’Inspecció sanitària i de Salut Pública; per este motiu que estiguen inclosos en l’acord programes de productivitat preventius de salut pública, com poden ser campanyes de vacunació específiques, o l’activitat relacionada amb els servicis d’inspecció sanitària.

Així mateix, inclou tant els mòduls addicionals per a cobrir i reforçar l’assistència sanitària en Atenció Primària i Atenció Hospitalària com el programa d’autoconcert per a la reducció de la demora en intervencions quirúrgiques o proves diagnòstiques.

Fecha: 23/12/2024